לואיס אנטוניו טאגלה

לואיס אנטוניו גוקים טאגלה (באנגלית: Luis Antonio Gokim Tagle; נולד ב-21 ביוני 1957) הוא איש דת קתולי ממוצא פיליפיני ששימש כארכיבישוף ה-32 של מנילה בין 2011 ל-2020, ומכהן כחשמן של סן פליצ'ה דה קנטליצ'ה א-סנטוצלה, נשיא הפדרציה התנ"כית הקתולית, הנציב העליון של אוניברסיטת אורבניאנה, וחבר בקוריה הרומאית.

 ביוגרפיה 
טאגלה נולד ב-21 ביוני 1957, בנם הבכור של מנואל טופסיו טאגלה ממוצא טאגאלוג ואשתו הפיליפינית ממוצא סיני, מילאגרוס גוקים, שניהם נוצרים קתולים אדוקים. סבו של טאגלה מצד אביו היה נצר לאצולה הספרדית הנוצרית שהייתה האליטה בפיליפינים לפני המהפכה הפיליפינית ב-1896.  Emilio Aguinaldo, Mga Gunita ng Himagsikan.  ב-1973 סיים טאגלה את לימודי התיכון, הצטרף לסמינר הישועי של סן חוזה, ונשלח ללימודים באוניברסיטה הישועית במנילה, שם קיבל תואר ראשון ב-1977 והמשיך לתואר שני בתאולוגיה. ב-1991 סיים את הדוקטורט שלו בתאולוגיה באוניברסיטה הקתולית בוושינגטון. את עבודת הגמר שלו כתב על האפיפיור פאולוס השישי בהנחיית ג'וזף א. קומנצ'ק. בנוסף קיבל טאגלה גם תוארי כבוד מהאיחוד התאולוגי הקתולי ומאוניברסיטת לה סאל בפילדלפיה.

טאגלה דובר טאגאלוג כשפת אם, שולט באנגלית ובאיטלקית, וקורא גם ספרדית, צרפתית, קוריאנית ולטינית.

 בכנסייה 
טאגלה הוסמך ככומר באימוס ב-1982. לאחר ששימש ככומר קהילה, קיבל ב-1983 מינוי כרקטור הסמינר הכנסייתי באימוס. לאחר לימודיו בארצות הברית שב לאימוס ובשנים 1998–2001 כיהן ככומר קהילה ורקטור בקתדרלת אימוס, ולימד תאולוגיה בסמינרים בסן קרלוס ובטאגאיטאי. האפיפיור יוחנן פאולוס השני מינה את טאגלה לוועדה התאולוגית הבינלאומית, שם כיהן בין השנים 1997–2002 תחת נשיאה, החשמן יוזף ראצינגר. מ-1995 עד 2001, היה חבר בוועדת העורכים של פרויקט "תולדות הוותיקן II".

 הבישוף של אימוס 
שמאל|ממוזער|250x250 פיקסלים| טאגלה בעת ביקורו של פרנציסקוס בפיליפינים עם נשיא הפיליפינים בניגנו אקינו, ינואר 2015
בשנת 2001 מונה טאגלה לבישוף של אימוס. בכינוס הבישופים הראשון לאחר כניסתו לתפקיד של האפיפיור בנדיקטוס ה-16 בשנת 2005, טען טאגלה למחסור באנשי כמורה בפיליפינים, ואף הציע כי הכנסייה תשקול מחדש שינוי למדיניות הפרישות של כמרים, כדי לנסות ולצמצם את המחסור.

 הארכיבישוף של מנילה 
שמאל|ממוזער| טאגלה על כס הקתדרה בקתדרלת מנילה, אפריל 2014
האפיפיור בנדיקטוס ה-16 מינה את טאגלה לארכיבישוף ה-32 של מנילה ב-13 באוקטובר 2011, במקומו של החשמן גאודנסיו רוזלס. הנונציו לפיליפינים אדוארד ג'וזף אדמס תמך במינויו, אך המינוי התעכב בשל התנגדויות שהוגשו לקהילת הבישופים. עם קבלת ההודעה על מינוי הצפוי ערך טאגלה ביקור בישראל. טקס ההסמכה שלו נערך ב-12 בדצמבר 2011, ביום השנה העשירי להסמכתו כבישוף. ב-29 ביוני 2012 פגש ברומא את בנדיקטוס, שהעניק לו את הפליום, סמל סמכותו כארכיבישוף מטרופוליני.

ב-2012 הצטרף טאגלה לכהונה של חמש שנים כחבר ב"קהילה לחינוך קתולי" (משרד החינוך של הוותיקן). במסגרת תפקידו פעל לקדם שיתוף פעולה של הכנסייה הקתולית בתקשורת, גם כאשר היא חשופה לביקורת, התנגד לחוק לעידוד השימוש באמצעי מניעה, אך נמנע מלגנות פוליטיקאים פיליפינים שתמכו בחקיקה, בניגוד לבישופים אחרים.

 כחשמן 
האפיפיור בנדיקטוס ה-16 הכריז כי טאגלה יצורף לחבר החשמנים ב-24 באוקטובר 2012. טאגלה עצמו קיבל הודעה על המינוי לילה קודם לכן, ובקונסיסטוריה הוא נבחר לעמוד בראש כנסיית סן פליצ'ה דה קנטליצ'ה א קנטוצלה. טאגלה היה הפיליפיני השביעי שהפך לחשמן בכנסייה הקתולית, והשני הצעיר ביותר בעת הסמכתו. ב-1 בדצמבר 2012, עם שובו לפיליפינים, הוא ניהל מיסת הודיה בכנסיית סן פרננדו דה דילאו בפאקו, מנילה, בה השתתפו הנשיא בניגנו אקינו, סגן הנשיא ג'ג'ומר בינאי וראש עיריית מנילה.
טאגלה נותר בתפקיד הארכיבישוף של מנילה עד שנכנס לתפקיד ראש המשרד להפצת הבשורה, הזרוע המסיונרית של הכנסייה, בפברואר 2020. כארכיבישוף של מנילה במקומו מינה האפיפיור פרנציסקוס מינה את חוזה אדווינקולה, שכיהן קודם לכן כארכיבישוף של קאפיז. במרץ 2020 טען נשיא הפיליפינים, רודריגו דוטרטה, כי האפיפיור הדיח את טאגלה מתפקידו במנילה לאחר שהעביר כספים של הכנסייה ליריביו הפוליטיים של הנשיא. ועידת הבישופים הקתולית של הפיליפינים גינו את ההאשמה של דוטרטה.

מאז מינויו לחשמן מינה האפיפיור פרנציסקוס את טאגלה לעמוד בראש הוועדה להפצת הבשורה, הוועדה לחקיקה משפטית, הוועדה לדיאלוג בין-דתי, מינהל נכסי הכס הקדוש, המועצה לכנסיות המזרחיות, הוועדה הנשיאותית של המועצה האפיפיורית למשפחה והמועצה האפיפיורית לענייני מהגרים.

ב-1 במאי 2020 קידם פרנציסקוס את טאגלה לתפקיד קרדינל-בישוף - הדרגה הגבוהה ביותר בחבר החשמנים. הוא הפיליפיני הראשון שזכה לתואר זה, אך בניגוד למסורת לא קיבל תחת חסותו בישופות ברומא. ב-15 בפברואר 2024 הוענקה לטאגלה דרגת קצין בלגיון הכבוד הצרפתי. בטקס, שנערך בוילה בונפרטה, השתתפו שגריר צרפת בוותיקן, שגרירת הפיליפינים לוותיקן, ואנשי דת פיליפינים בכירים. במהלך הקונקלווה של 2013 לאחר פרישתו של בנדיקטוס הוזכר שמו של טאגלה כמועמד אפשרי לבחירה לאפיפיוריות, ושוב בשנת 2025 לאחר מותו של האפיפיור פרנציסקוס.

 קישורים חיצוניים 


 הערות שוליים 

קטגוריה:בוגרי האוניברסיטה הקתולית של אמריקה
קטגוריה:חשמנים
קטגוריה:ארכיבישופים
קטגוריה:פיליפינים
קטגוריה:ילידי 1957